**Ministru kabineta noteikumu**

**“Grozījumi Ministru kabineta 2016. gada 14. jūnija noteikumos Nr. 374 “Valsts informācijas sistēmu savietotāja noteikumi”” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu “Grozījumi Ministru kabineta 2016. gada 14. jūnija noteikumos Nr. 374 “Valsts informācijas sistēmu savietotāja noteikumi”” projekts (turpmāk – noteikumu projekts) izstrādāts, lai nodrošinātu Eiropas Savienības fondu projekta “Vienotā datu telpa”[[1]](#footnote-1) funkcionalitāšu īstenošanu, kā arī papildinātu informācijas aprites sadarbības partneru sarakstu ar infrastruktūras pakalpojumu sniedzējiem, kas ļautu korekti analizēt un identificēt trešo pušu uzbrukumu tiešsaistes savienojumā.  Noteikumu projektā iekļautais regulējums stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Vides aizsardzības un reģionālās attīstības ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Vides aizsardzības un reģionālās attīstības ministrija (turpmāk – VARAM) ierosina veikt grozījumus nolūkā paplašināt Ministru kabineta 2016. gada 14. jūnija noteikumu Nr. 374 “Valsts informācijas sistēmu savietotāja noteikumi” (turpmāk – VISS noteikumi) 28. punktā minēto informācijas aprites sadarbības partneru sarakstu ar infrastruktūras pakalpojumu sniedzējiem, lai korekti analizētu un identificētu trešo pušu uzbrukumu tiešsaistes savienojumā. Papildus VARAM ierosina pagarināt VISS noteikumu 74. punktā minēto termiņu, lai nodrošinātu VISS noteikumu 51., 52., 53. un 54. punkta izpildi, īstenojot projektu “Vienotā datu telpa” , kura mērķis ir uzlabot informācijas apmaiņu un sadarbspēju valsts pārvaldē, nodrošinot informācijas un komunikācijas tehnoloģiju pārvaldību.  VISS noteikumi nosaka kārtību, kādā nodrošina informācijas apriti, izmantojot valsts informācijas sistēmu savietotāju (turpmāk – savietotājs), kā arī izveido, attīsta un likvidē savietotāju[[2]](#footnote-2). Atbilstoši noteiktajai kārtībai informācijas apriti nodrošina valsts informācijas sistēmu pārziņi, kas saskaņā ar normatīvajiem aktiem par valsts informācijas sistēmām[[3]](#footnote-3) ir pieņēmuši lēmumu par informācijas aprites nodrošināšanu, izmantojot savietotāju, kā arī valsts vai pašvaldību institūcijas vai privātpersonas, kuru pārziņā esošās informācijas sistēmas ir iesaistīta informācijas aprites nodrošināšanā ar attiecīgajām valsts informācijas sistēmām (turpmāk – sistēmu pārziņi). Savukārt savietotāja pārzinis organizatoriski un tehnoloģiski atbalsta centralizētu informācijas apriti starp valsts informācijas sistēmām un citām informācijas sistēmām, kuras ar savietotāja palīdzību ir iesaistītas savstarpējās informācijas aprites nodrošināšanā (turpmāk – sistēma), kā arī veicina savietotāja izmantošanu, lai informācijas aprite nebūtu jānodrošina, izmantojot tiešās saites starp sistēmām.  VISS noteikumu 8. punkts noteic, ka, izmantojot savietotāju, sistēmu pārziņi organizē tādas informācijas apriti, kura ir pieejama attiecīgajās sistēmās vai kuru var iegūt, apstrādājot pieejamo informāciju, saskaņā ar normatīvajiem aktiem vai sistēmu pārziņu savstarpējo vienošanos (ja attiecīgā vienošanās tiek slēgta, tās saturu nosaka sistēmu pārziņi, ievērojot VISS noteikumu 14. punktu).  VISS noteikumu 27. punkts paredz, ka sistēmu pārziņi, izmantojot Valsts reģionālās attīstības aģentūras (turpmāk – VRAA) pārziņā esošo savietotāju, var piekļūt standartizētai informācijas un tehnoloģiju koplietošanas infrastruktūrai (turpmāk – infrastruktūra). VISS noteikumu 27.5. apakšpunktā ir minēts, ka infrastruktūra atbalsta t.sk. tādas informācijas apriti, kas ļauj attālināti elektroniskā veidā identificēt fizisko personu, kura pieprasa vai saņem pakalpojumu; pārbaudīt, vai fiziskā persona var pieprasīt vai saņemt pakalpojumu; pieprasīt fiziskajai vai juridiskajai personai vai valsts vai pašvaldības institūcijai pakalpojuma apmaksu. Savukārt, VISS noteikumu 28. punktā ir minēts, ka VRAA organizatoriski un tehnoloģiski atbalsta šo noteikumu 27.5. apakšpunktā minētās informācijas apriti, sadarbojoties ar dažādiem partneriem.  Noteikumu projekta 1. punkts paredz papildināt VISS noteikumus ar 28.7. apakšpunktu, kurā ir definēti infrastruktūras pakalpojumu sniedzēji. Lai korekti analizētu un identificētu trešo pušu uzbrukumu tiešsaistes savienojumā, tehnoloģiskajiem aizsardzības instrumentiem ir jāspēj piekļūt nešifrētam tiešsaistes savienojuma datu kanālam, tādējādi konkrētam infrastruktūras pakalpojumu sniedzējam iesaistoties datu apritē kā apstrādātājam, kur šādas datu apstrādes mērķis un pamatojums ir nosakāms normatīvajos aktos.  Savukārt, lai veicinātu informācijas aprites nodrošināšanu, izmantojot savietotāju, VISS noteikumu 51., 52., 53. un 54. punktā ir noteikts, ka VRAA ir jānodrošina iespēja sistēmu pārziņiem:  1) publicēt sistēmu pārziņu noteiktos informācijas aprites nosacījumus par attiecīgajās sistēmās pieejamo informāciju (tai skaitā ģeotelpisko informāciju), kuras aprite ir nodrošināta, izmantojot VRAA pārziņā esošo savietotāju (ja sistēmas pārzinis uzskata par nepieciešamu vienoties ar citu sistēmu pārziņiem par tādas informācijas aprites nosacījumiem, kura ir nodrošināta, izmantojot VRAA pārziņā esošos savietotāju, sistēmas pārzinis var publicēt šos nosacījumus atbilstoši minētajai iespējai);  2) saņemt piekrišanu ievērot šos nosacījumus no citu sistēmu pārziņiem, kas piesakās attiecīgās informācijas aprites nodrošināšanai (iesniedzot pieteikumu, sistēmas pārzinis piekrīt citas sistēmas pārziņa noteiktajiem informācijas aprites nosacījumiem, kas ir publicēti atbilstoši minētajai iespējai, un apņemas tos ievērot, piedaloties attiecīgās informācijas apritē).  VISS noteikumu 51., 52., 53. un 54. punktā ietvertā tiesiskā regulējuma piemērošana ļauj automatizēt sistēmu pārziņu savstarpējās vienošanās noslēgšanu par sistēmās iekļaujamās informācijas aprites nosacījumiem, un, līdz ar to, samazināt ar attiecīgās vienošanās noslēgšanu saistīto administratīvo slogu.  VARAM norāda, ka minētā tiesiskā regulējuma piemērošanai ir nepieciešams pārejas periods, kas ir saistīts ar sistēmu pārziņu savstarpējās vienošanās noslēgšanas automatizēšanas risinājuma izstrādi un ieviešanu. Ņemot vērā, ka minētais risinājums tiks izstrādāts projektā “Vienotā datu telpa”, kurš noslēdzas 2020.gada 8.novembrī, nepieciešams noteikt, ka VISS noteikumu 51., 52., 53. un 54. punkts piemērojams no 2020.gada 8.novembra. Līdz ar to, noteikumu projekta 2. punkts paredz pagarināt 74. punktā minēto termiņu.  Ņemot vērā iepriekšminēto, noteikumu projekts paredz:   * papildināt VISS noteikumu 28. punktu ar 28.7. apakšpunktu, kas paplašina sadarbības partneru sarakstu ar infrastruktūras pakalpojumu sniedzējiem, kas nodrošina drošības pakalpojumu sniegšanu savietotāja komponenšu aizsardzībai, fiziskai personai veicot tiešsaistes savienojumu ar savietotāju; * grozīt 74.punktu, nosakot, ka 51., 52., 53. un 54. punktā ietvertās normas piemērojamas ar 2020. gada 8.novembri. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM. |
| 4. | Cita informācija | VARAM norāda, ka gan pirms, gan pēc minētā pārejas perioda beigām sistēmu pārziņi īstenos informācijas aprites nodrošināšanai nepieciešamo savstarpējo sadarbību, ievērojot VISS noteikumu 50. punktā ietverto normu, savukārt pēc šī pārejas perioda beigām sistēmu pārziņiem tiks nodrošināta iespēja attiecīgās sadarbības īstenošanai izmantot savstarpējās vienošanās noslēgšanas automatizēšanas risinājumu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | VRAA, kā arī sistēmu pārziņi, kas izmanto VRAA pārziņā esošo savietotāju. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav ietekmes uz tautsaimniecību.  Noteikumu projektā noteikto prasību izpilde tiks nodrošināta esošo resursu ietvaros. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā.  Noteikumu projekts tiks publicēts VARAM tīmekļvietnē www.varam.gov.lv, paziņojot par sabiedrības līdzdalības iespējām noteikumu projekta izstrādes procesā. |
| 2. | Sabiedrības līdzdalība projekta izstrādē | Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par noteikumu projektu. |
| 3. | Sabiedrības līdzdalības rezultāti | Sadaļa tiks precizēta. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | VRAA. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas vai institucionālo struktūru.  Jaunas institūcijas netiks izveidotas, esošo institūciju likvidācija vai reorganizācija nav plānota.  Noteikumu projektā noteiktās normas tiks īstenotas, izmantojot institūcijām pieejamos cilvēkresursus. |
| 3. | Cita informācija | Nav. |

Vides aizsardzības un reģionālās attīstības ministrs Juris Pūce

Starikovs, 67026949

[aleksejs.starikovs@varam.gov.lv](mailto:aleksejs.starikovs@varam.gov.lv)

1. Projekts tiek īstenots Eiropas Savienības struktūrfondu un Kohēzijas fonda 2014.–2020. gada plānošanas perioda darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” ietvaros. [↑](#footnote-ref-1)
2. Atbilstoši Valsts informācijas sistēmu likuma 1. panta 8. punktam savietotājs ir centralizēts informācijas tehnoloģiju kopums, ar kura palīdzību var nodrošināt informācijas apriti integrētas valsts informācijas sistēmas ietvaros (starp valsts informācijas sistēmām), kā arī starp valsts informācijas sistēmām un citām informācijas sistēmām, kuras veido un uztur valsts vai pašvaldību institūcijas vai privātpersonas. [↑](#footnote-ref-2)
3. Sk. Valsts informācijas sistēmu likuma 17. panta ceturto daļu. [↑](#footnote-ref-3)